Document ID: 32007R0341

KOMISIJAS REGULA (EK) Nr. 341/2007
(2007. gada 29. marts),
ar ko atver tarifu kvotas un nosaka to administrēšanu, un ievieš ievešanas atļauju un izcelsmes sertifikātu sistēmu attiecībā uz ķiplokiem un dažiem citiem lauksaimniecības produktiem, kas ievesti no trešām valstīm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopējo organizāciju (1), un jo īpaši tās 31. panta 2. punktu un 34. panta 1. punktu,
tā kā:
(1)
No 2001. gada 1. jūnija parasto muitas nodokli tādu ķiploku importam, uz ko attiecas KN kods 0703 20 00, ir veidojis procentuālais (ad valorem) muitas nodoklis 9,6 % apmērā un īpaša summa EUR 1 200 par tonnu tīrsvara. Tomēr, pamatojoties uz vēstuļu apmaiņas veidā noslēgto Eiropas Kopienas un Argentīnas Republikas nolīgumu, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par koncesiju, kas paredzētas VVTT pievienotajā CXL grafikā, pārveidojumiem attiecībā uz ķiplokiem (2), kurš apstiprināts ar Padomes Lēmumu 2001/404/EK (3), tika atvērta ar īpašu nodokli neapliekama kvota 38 370 tonnu apmērā.
(2)
Nolīgums vēstuļu apmaiņas veidā starp Eiropas Kopienu un Ķīnas Tautas Republiku atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam par koncesiju izmaiņām grafikos, kas attiecas uz Čehijas Republiku, Igaunijas Republiku, Kipras Republiku, Latvijas Republiku, Lietuvas Republiku, Ungārijas Republiku, Maltas Republiku, Polijas Republiku, Slovēnijas Republiku un Slovākijas Republiku saistībā ar šo valstu pievienošanos Eiropas Savienībai (4), kurš apstiprināts ar Padomes Lēmumu 2006/398/EK (5), paredz ķiploku tarifu kvotas palielinājumu Ķīnai par 20 500 tonnām.
(3)
Šo kvotu (turpmāk - VVTT kvotas) administrēšanas nosacījumi ir noteikti Komisijas 2005. gada 16. novembra Regulā (EK) Nr. 1870/2005, ar ko atver un nosaka tarifu kvotu administrēšanu un ievieš ievešanas atļauju un izcelsmes sertifikātu sistēmu attiecībā uz ķiplokiem, kas ievesti no trešām valstīm (6). Skaidrības labad minētā regula jāatceļ un no 2007. gada 1. aprīļa jāaizstāj ar jaunu regulu. Tomēr Regula (EK) Nr. 1870/2005 jāatstāj spēkā attiecībā uz ievešanas atļaujām, kas izdotas saskaņā ar minēto regulu attiecībā uz importa tarifu kvotas periodu līdz 2007. gada 31. maijam.
(4)
Ķiplokus var ievest arī, nepiemērojot VVTT kvotu ar parasto nodevu, bet piemērojot atvieglotus noteikumus un saskaņā ar nolīgumiem, kas noslēgti starp Kopienu un atsevišķām trešām valstīm.
(5)
Ķiploki ir svarīgs Kopienas augļu un dārzeņu nozares produkts, kura gada produkcija ES ir aptuveni 250 000 tonnu. No trešām valstīm ik gadu arī ieved ievērojamu šā produkta daudzumu, proti, no 60 000 līdz 80 000 tonnām. Divas galvenās trešās piegādātājvalstis ir Ķīna (30 000 līdz 40 000 tonnu gadā) un Argentīna (aptuveni 15 000 tonnu gadā).
(6)
Ievešanas atļaujām par importa tarifu kvotu periodu no 2007. gada 1. janvāra piemēro Komisijas 2006. gada 31. augusta Regulu (EK) Nr. 1301/2006, ar ko nosaka kopīgus noteikumus lauksaimniecības produktu importa tarifu kvotu administrēšanai, izmantojot ievešanas atļauju sistēmu (7). Regulā (EK) Nr. 1301/2006 jo īpaši noteikti sīki izstrādāti noteikumi attiecībā uz pieteikumu iesniegšanu ievešanas atļauju saņemšanai, pieteikumu iesniedzēju statusu un atļauju izdošanu. Minētā regula ierobežo atļauju derīguma termiņu līdz importa tarifu kvotas perioda pēdējai dienai. Regulas (EK) Nr. 1301/2006 noteikumi jāpiemēro importa tarifu kvotām, kas noteiktas saskaņā ar šo regulu, neskarot šajā regulā noteiktos papildu nosacījumus un atkāpes attiecībā uz pieteikuma iesniedzējiem un paziņojumiem Komisijai.
(7)
Ņemot vērā to, ka pastāv īpaša nodeva par nepreferenciālu ievešanu ārpus VVTT kvotas, VVTT kvotas administrēšanai ir jāievieš ievešanas atļauju sistēma. Šāda sistēma ļautu arī rūpīgi uzraudzīt visu ķiploku ievešanu. Šīs sistēmas sīki izstrādātajiem noteikumiem ir jāpapildina tie noteikumi vai arī jāatkāpjas no tiem noteikumiem, kuri paredzēti Komisijas 2000. gada 9. jūnija Regulā (EK) Nr. 1291/2000, ar ko nosaka sīki izstrādātus kopējus noteikumus, kas jāievēro, piemērojot importa un eksporta licenču un iepriekš noteiktas kompensācijas sertifikātu sistēmu lauksaimniecības produktiem (8).
(8)
Lai iespējami rūpīgāk pārraudzītu visus ievedumus, jo īpaši ņemot vērā nesenos krāpšanas gadījumus, kas bijuši iespējami, sniedzot maldinošu aprakstu par produktu izcelsmi, visiem ķiploku ievedumiem un citiem tādu produktu ievedumiem, par kuriem varētu būt maldinošs ķiploku apraksts, jāparedz ievešanas atļaujas izdošana. Ir jāievieš arī divu veidu ievešanas atļaujas visiem ķiploku ievedumiem: atļaujas ievedumiem saskaņā ar VVTT kvotu un atļaujas visiem citiem ievedumiem.
(9)
Pašreizējo importētāju, kuri parasti ieved ievērojamus ķiploku daudzumus, kā arī jauno importētāju, kuri ir pievienojušies tirgum un kuriem jādod vienlīdzīgas iespējas pieprasīt atļaujas ķiplokiem saskaņā ar tarifu kvotām, interesēs ir, lai tradicionālie un jaunie importētāji tiktu šķirti. Ir jānodrošina skaidra šo divu importētāju kategoriju definīcija un jānosaka konkrēti kritēriji attiecībā uz pieteicēju statusu un iedalīto ievešanas atļauju izmantošanu.
(10)
Šo kategoriju importētājiem piešķiramie daudzumi būtu jānosaka, pamatojoties uz faktiski ievesto daudzumu, nevis uz izdotajām ievešanas atļaujām.
(11)
Jāparedz īpaši noteikumi, lai ļautu importētājiem no Bulgārijas, Čehijas, Igaunijas, Kipras, Latvijas, Lietuvas, Ungārijas, Maltas, Polijas, Rumānijas, Slovēnijas un Slovākijas izmantot priekšrocības, ko nodrošina importa kvotu mehānisms. Tiklīdz importētāji spēs izpildīt parastos noteikumus, īpašie noteikumi jāaizstāj ar šādiem noteikumiem.
(12)
Lai ņemtu vērā dažādos tirdzniecības modeļus Bulgārijā, Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Rumānijā, Slovēnijā un Slovākijā, šo valstu kompetentajām iestādēm ir jādod iespēja izvēlēties vienu no divām metodēm, ar kurām nosaka atskaites daudzumu attiecīgās valsts tradicionālajiem importētājiem.
(13)
Katras kategorijas importētāju iesniegtajiem atļauju pieteikumiem ķiploku ievešanai no trešām valstīm būtu jāpiemēro daži ierobežojumi. Šādi ierobežojumi vajadzīgi, lai ne tikai nodrošinātu importētāju konkurences aizsardzību, bet arī to, ka importētāji, kas faktiski darbojas augļu un dārzeņu tirgū, var aizstāvēt savas likumīgās tirdzniecības pozīcijas attiecībā uz citiem importētājiem, un lai neviens importētājs nevarētu kontrolēt tirgu.
(14)
Lai aizsargātu godīgu importētāju konkurenci un novērstu spekulācijas ievešanas atļauju piešķiršanā par ķiplokiem atbilstoši VVTT kvotai, kā arī lai novērstu sistēmas ļaunprātīgu izmantošanu, kas darbotos pret jauno un tradicionālo importētāju likumīgajām tirdzniecības pozīcijām, ir jāievieš stingrāka ievešanas atļauju pareizas izmantošanas kontrole. Tāpēc būtu jāaizliedz ievešanas atļauju nodošana citām personām un jāparedz sods gadījumiem, kad tiek iesniegti vairāki atļauju pieteikumi.
(15)
Ir jāparedz arī pasākumi, kas vajadzīgi, lai līdz minimumam samazinātu ievešanas atļauju spekulatīvu pieteikumu iesniegšanu, kas var izraisīt tarifu kvotu nepilnīgu izmantošanu. Ņemot vērā produkta dabu un vērtību, ir jāparedz drošības naudas iemaksāšana par katru ķiploku tonnu, par kuru tiek iesniegts ievešanas atļaujas pieteikums. Drošības naudai būtu jābūt pietiekami lielai, lai neveicinātu spekulatīvus pieteikumus, bet vienlaikus - ne pārlieku augstai, lai neatbaidītu tos importētājus, kas faktiski ir iesaistīti ķiploku tirdzniecībā. Vispiemērotākais objektīvais drošības naudas apmērs ir 5 % no vidējās papildnodevas, kas piemērojama to ķiploku ievešanai, kuru KN kods ir 0703 20 00.
(16)
Lai uzlabotu kontroli un izvairītos no tirdzniecības plūsmu novirzes neprecīzas dokumentācijas dēļ, attiecībā uz ķiplokiem, ko ieved no konkrētām trešām valstīm, ir jāsaglabā esošā izcelsmes sertifikātu sistēma un prasība, ka šie ķiploki jātransportē tieši no izcelsmes trešās valsts uz Kopienu, un jāpaplašina valstu saraksts, ņemot vērā papildu informāciju. Šādus izcelsmes sertifikātus izdod kompetentās iestādes saskaņā ar 55. līdz 62. pantu Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (9).
(17)
Līdztekus Regulā (EK) Nr. 1301/2006 paredzētajam ir jāprecizē, kādai ir jābūt dalībvalstu un Komisijas saziņai, jo īpaši attiecībā uz tarifu kvotu pārvaldību, krāpšanas novēršanas un tirgus uzraudzības pasākumiem.
(18)
Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
I NODAĻA
VISPĀRĪGI NOTEIKUMI
1. pants
Tarifu kvotu atvēršana un piemērojamās nodevas
1. Saskaņā ar vienošanos, kas apstiprināta ar Lēmumu 2001/404/EK un 2006/398/EK, ar šo atver tarifu kvotas tādu svaigu vai dzesinātu ķiploku ievešanai Kopienā, kuru KN kods ir 0703 20 00 (turpmāk tekstā - “ķiploki”), ievērojot šajā regulā paredzētos nosacījumus. Šīs regulas I pielikumā ir norādīts katras tarifu kvotas apjoms, importa tarifu kvotas periods un apakšperiodi, uz kuriem tā attiecas, kā arī kvotas kārtas numurs.
2. Procentuālais (ad valorem) nodoklis ķiplokiem, kas ievesti atbilstīgi 1. punktā minētajām kvotām, ir 9,6 %.
2. pants
Regulas (EK) Nr. 1291/2000 un (EK) Nr. 1301/2006 piemērošana
Piemēro Regulu (EK) Nr. 1291/2000 un Regulu (EK) Nr. 1301/2006, ja vien šajā regulā nav paredzēts citādi.
3. pants
Definīcijas
Šajā regulā piemēro šādas definīcijas:
1)
“importa tarifu kvotas periods” ir laikposms no 1. jūnija līdz nākamā gada 31. maijam;
2)
“kompetentā iestāde” ir iestāde vai iestādes, kuras šīs regulas īstenošanai izraudzījusi dalībvalsts.
4. pants
Importētāju kategorijas
1. Atkāpjoties no Regulas (EK) Nr. 1301/2006 5. panta, pretendentiem uz “A” atļaujām 5. panta 2. punkta nozīmē ir jāatbilst attiecīgajām prasībām, kas noteiktas šā panta 2., 3. un 4. punktā.
2. “Tradicionālie importētāji” ir importētāji, kuri var pierādīt, ka tie:
a)
ir ieguvuši un izmantojuši ievešanas atļaujas ķiplokiem atbilstoši Komisijas Regulai (EK) Nr. 565/2002 vai “A” atļaujas atbilstoši Regulai (EK) Nr. 1870/2005 vai šai regulai visos trīs iepriekšējos pabeigtos importa tarifu kvotas periodos un
b)
Kopienā ir ieveduši vismaz 50 tonnu augļu un dārzeņu, kā minēts Regulas (EK) Nr. 2200/96 1. panta 2. punktā, pēdējā pabeigtā importa tarifu kvotas periodā pirms pieteikumu iesniegšanas.
Attiecībā uz 2007./2008. gada importa tarifu kvotas periodu Čehijai, Igaunijai, Kiprai, Latvijai, Lietuvai, Ungārijai, Maltai, Polijai, Slovēnijai un Slovākijai jāievēro šādi nosacījumi:
a)
pirmā punkta a) apakšpunktu nepiemēro un
b)
“ievešana Kopienā” nozīmē importu no tādām produkta izcelsmes valstīm, kuras nav Kopienas dalībvalstis 2006. gada 31. decembrī.
Attiecībā uz 2007./2008., 2008./2009., 2009./2010. un 2010./2011. importa tarifu kvotas periodu Bulgārijai un Rumānijai jāievēro šādi nosacījumi:
a)
pirmā punkta a) apakšpunktu nepiemēro un
b)
“ievešana Kopienā” nozīmē ievešanu no tādām produkta izcelsmes valstīm, kas nav Kopienas dalībvalstis 2007. gada 1. janvārī.
3. “Jaunie importētāji” ir importētāji, kuri nav 2. punktā minētie importētāji un kuri ir ieveduši Kopienā vismaz 50 tonnu augļu un dārzeņu, kā minēts Regulas (EK) Nr. 2200/96 1. panta 2. punktā, divos iepriekšējos pabeigtos importa tarifu kvotu periodos vai divos iepriekšējos kalendāra gados.
Jaunās dalībvalstis izvēlas un piemēro vienu no divām pirmajā apakšpunktā minētajām metodēm attiecībā uz visiem jaunajiem importētājiem, ievērojot objektīvus kritērijus un tā, lai nodrošinātu vienādu attieksmi pret uzņēmējiem.
4. Tradicionālajiem un jaunajiem importētājiem jāiesniedz pierādījums, ka laikā, kad tie iesnieguši pirmo ievešanas atļaujas pieteikumu attiecībā uz jebkuru importa tarifu kvotas periodu kompetentajām iestādēm tajā dalībvalstī, kurā tie ir dibināti un reģistrēti PVN maksātāju reģistrā, viņi ir bijuši atbilstīgi 2. un 3. punktā noteiktajiem kritērijiem.
Tirdzniecību ar trešām valstīm pierāda, vienīgi iesniedzot muitas dokumentus par laišanu brīvā apgrozībā, kurus pienācīgi vizējušas muitas iestādes un kuros attiecīgais pieteikuma iesniedzējs ir norādīts kā saņēmējs.
5. pants
Ievešanas atļauju uzrādīšana
1. Ievestos ķiplokus vai II pielikumā minētos produktus laiž brīvā apgrozībā Kopienā, uzrādot ievešanas atļauju, kas izdota atbilstīgi šai regulai.
2. Ievešanas atļaujas ķiplokiem, kas laisti brīvā apgrozībā atbilstoši I pielikumā minētajām kvotām, turpmāk tekstā sauc par “A” atļaujām.
Citas ievešanas atļaujas turpmāk tekstā sauc par “B” atļaujām.
II NODAĻA
“A” ATĻAUJAS
6. pants
Vispārīgi noteikumi par “A” atļauju pieteikumiem un atļaujām
1. Atkāpjoties no Regulas (EK) Nr. 1291/2000 23. panta, “A” atļaujas ir derīgas tikai attiecībā uz to apakšperiodu, kuram tās izdotas. Atļauju 24. ailē atzīmē vienu no III pielikumā minētajām norādēm.
2. Regulas (EK) Nr. 1291/2000 15. panta 2. punktā minētās drošības naudas apmērs ir EUR 50 par tonnu.
3. Izcelsmes valsti norāda “A” atļauju pieteikumu un atļauju 8. ailē, un vārdu “jā” atzīmē ar krustiņu. Ievešanas atļauja ir derīga tikai ievedumiem, kuru izcelsme ir norādītajā valstī.
4. Atkāpjoties no Regulas (EK) Nr. 1291/2000 9. panta 1. punkta, tiesības, ko dod “A” atļaujas, nav nododamas citām personām.
7. pants
Kopējā daudzuma iedalījums tradicionālajiem un jaunajiem importētājiem
Kopējo daudzumu, kas piešķirts Argentīnai, Ķīnai un citām trešām valstīm, ievērojot I pielikumu, sadala šādi:
a)
70 % tradicionālajiem importētājiem;
b)
30 % jaunajiem importētājiem.
8. pants
Atskaites daudzums tradicionālajiem importētājiem
Šajā nodaļā “atskaites daudzums” ir šāds tradicionālā importētāja 4. panta nozīmē ievestais ķiploku daudzums:
a)
tradicionālajiem importētājiem, kuri no 1998. līdz 2000. gadam ieveda ķiplokus valstīs, kas 1995. gada 1. janvārī bija Kopienas sastāvā, - maksimālais vienā gadā ievesto ķiploku daudzums 1998., 1999. un 2000. kalendāra gadā;
b)
tradicionālajiem importētājiem, kuri ieveduši ķiplokus laikā no 2001. gada līdz 2003. gadam Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā vai Slovākijā, - maksimālais ievesto ķiploku daudzums šādos laikposmos:
i)
vai nu 2001., 2002. vai 2003. kalendārajā gadā;
ii)
vai 2001./2002., 2002./2003. vai 2003./2004. gada importa tarifu kvotas periodā;
c)
tradicionālajiem importētājiem, kuri no 2003. līdz 2005. gadam ieveda ķiplokus Bulgārijā vai Rumānijā, - maksimālais ķiploku daudzums, kas ievests:
i)
vai nu 2003., 2004. vai 2005. kalendārajā gadā;
ii)
vai 2003./2004., 2004./2005. vai 2005./2006. gada importa tarifu kvotas periodā;
d)
tradicionālajiem importētājiem, uz kuriem neattiecas a), b) vai c) apakšpunkts, - maksimālais ķiploku daudzums, kas ievests vienā no pirmajiem trim pabeigtajiem importa tarifu kvotas periodiem, kuros tie saņēmuši ievešanas atļaujas atbilstīgi Regulai (EK) Nr. 565/2002 (10), Regulai (EK) Nr. 1870/2005 vai šai regulai.
Aprēķinot atskaites daudzumu, neņem vērā to ķiploku ievedumus, kuru izcelsme ir dalībvalstīs, kas 2007. gada 1. janvārī ir Kopienas sastāvā.
Čehija, Igaunija, Kipra, Latvija, Lietuva, Ungārija, Malta, Polija, Slovēnija un Slovākija izvēlas un piemēro vienu no divām pirmā punkta b) apakšpunktā minētajām metodēm visiem tradicionālajiem importētājiem atbilstīgi objektīviem kritērijiem un tā, lai nodrošinātu vienādu attieksmi pret uzņēmējiem.
Bulgārija un Rumānija izvēlas un piemēro vienu no divām pirmā punkta c) apakšpunktā minētajām metodēm visiem tradicionālajiem importētājiem atbilstīgi objektīviem kritērijiem un tā, lai nodrošinātu vienādu attieksmi pret uzņēmējiem.
9. pants
“A” atļauju pieteikumiem piemērojamie ierobežojumi
1. Tradicionālā importētāja iesniegtajos “A” atļaujas pieteikumos pieprasītais kopējais daudzums jebkurā importa tarifu kvotas periodā nedrīkst pārsniegt attiecīgajam importētājam noteikto atskaites daudzumu. Kompetentās iestādes noraida pieteikumus, kas neatbilst šim noteikumam.
2. Jaunā importētāja iesniegtajos “A” atļaujas pieteikumos pieprasītais kopējais daudzums nedrīkst pārsniegt 10 % no I pielikumā minētā daudzuma, kas norādīts attiecīgajam apakšperiodam un izcelsmes valstij. Kompetentās iestādes noraida pieteikumus, kas neatbilst šim noteikumam.
10. pants
“A” atļauju pieteikumu iesniegšana
1. Importētāji iesniedz “A” atļauju pieteikumus pirmajās piecās aprīļa, jūlija, oktobra un janvāra darba dienās pirms attiecīgā apakšperioda.
2. “A” atļauju pieteikumu 20. ailē norāda attiecīgi “tradicionālais importētājs” vai “jaunais importētājs”.
3. “A” atļauju pieteikumus nevar iesniegt attiecībā uz konkrētu apakšperiodu un konkrētu izcelsmes valsti, ja I pielikumā attiecībā uz šo ceturksni un šo izcelsmes valsti nav norādīts nekāds daudzums.
4. Ja pieteikuma iesniedzējs iesniedz vairāk nekā vienu pieteikumu, tad neviens no tiem netiek izskatīts, un pieteikuma iesniegšanas laikā iemaksātā drošības nauda paliek attiecīgās dalībvalsts rīcībā.
5. “B” atļauju nedrīkst izdot “A” atļaujas pieteikumam.
11. pants
“A” atļauju izdošana
Kompetentās iestādes izdod “A” atļaujas septītajā darba dienā pēc 12. panta 1. punktā paredzētā paziņojumu iesniegšanas termiņa.
12. pants
Komisijai sniedzamie paziņojumi
1. Līdz katra mēneša 15. datumam, kā norādīts 10. panta 1. punktā, dalībvalstis informē Komisiju par daudzumiem (kg), tostarp nulles paziņojumiem, uz kuriem attiecas attiecīgajā apakšperiodā iesniegtie “A” atļaujas pieteikumi.
Atkāpjoties no Regulas (EK) Nr. 1301/2006 11. panta 1. punkta otrās daļas prasībām, dalībvalstis paziņo minētajā daļā paredzēto informāciju līdz tam pašam datumam.
Paziņojumus sadala atbilstīgi to izcelsmei. Paziņojumos attiecīgi nodala tradicionālo importētāju un jauno importētāju pieprasītos ķiploku daudzumus.
2. Dalībvalstis Komisijai dara zināmu to tradicionālo un jauno importētāju sarakstu, kuri piesakās “A” atļauju saņemšanai attiecībā uz atbilstīgajiem apakšperiodiem līdz 10. panta 1. punktā minētā mēneša pēdējai dienai. Ja ir uzņēmēju grupas, kas izveidotas atbilstīgi valsts likumiem, uzskaita arī grupas dalībniekus. Minētos datus paziņo elektroniski, izmantojot paraugu, kuru Komisija ir sniegusi dalībvalstīm.
III NODAĻA
“B” ATĻAUJAS
13. pants
Noteikumi par “B” atļauju pieteikumiem un atļaujām
1. Pieteikumus “B” atļauju saņemšanai pretendenti var iesniegt tikai to dalībvalstu kompetentajām iestādēm, kurās attiecīgie uzņēmumi ir dibināti un reģistrēti PVN maksātāju reģistrā.
2. “B” atļaujām pēc analoģijas piemēro 6. panta 2., 3. un 4. punktu.
3. “B” atļaujas izdod nekavējoties.
4. “B” atļaujas derīguma termiņš ir trīs mēneši.
14. pants
Komisijai sniedzamie paziņojumi
Dalībvalstis informē Komisiju par kopējiem daudzumiem, ieskaitot nulles paziņojumus, kas pieprasīti “B” atļauju pieteikumos, ik nedēļu līdz otrajai darba dienai attiecībā uz iepriekšējā nedēļā saņemtajiem pieteikumiem.
Attiecīgos daudzumus sadala pēc ievešanas atļaujas pieteikuma datuma, izcelsmes un KN koda. Attiecībā uz tiem produktiem, kas nav ķiploki, ir jāpaziņo produkta nosaukums, kā prasīts ievešanas atļaujas pieteikuma 14. ailē.
Minētos datus paziņo elektroniski, izmantojot paraugu, kuru Komisija ir sniegusi dalībvalstīm.
IV NODAĻA
IZCELSMES SERTIFIKĀTI UN TIEŠĀ TRANSPORTĒŠANA
15. pants
Izcelsmes sertifikāti
Ķiplokus, kuru izcelsme ir kādā no IV pielikumā uzskaitītajām trešām valstīm, var laist brīvā apgrozībā Kopienā tikai tad, ja ir ievēroti šādi nosacījumi:
a)
ir uzrādīts izcelsmes sertifikāts, ko izdevušas attiecīgās valsts kompetentās iestādes saskaņā ar Regulas (EEK) Nr. 2454/93 55. līdz 62. pantu;
b)
produkts no attiecīgās valsts atbilstīgi 16. pantam ir tieši transportēts uz Kopienu.
16. pants
Tiešā transportēšana
1. Šādi transportētus produktus uzskata par tieši transportētiem uz Kopienu no IV pielikumā uzskaitītajām trešām valstīm:
a)
produktus, ko transportē, nešķērsojot kādas citas trešās valsts teritoriju;
b)
produktus, kurus transportē caur vienu vai vairākām trešām valstīm, kas nav izcelsmes valsts, ar pārkraušanu vai īslaicīgu uzglabāšanu šajās valstīs vai bez tās, ja vien šo pārvešanu attaisno ģeogrāfiski iemesli vai transporta prasības un ja vien šie produkti atbilst šādiem nosacījumiem:
i)
tie ir palikuši muitas iestāžu pārraudzībā tranzīta valstī vai valstīs, vai valstīs, kurās veic uzglabāšanu;
ii)
tie šajās valstīs nav laisti tirgū vai nodoti patēriņam;
iii)
ar tiem šajās valstīs nav veiktas citas darbības, izņemot vienīgi izkraušanu un pārkraušanu vai darbības, kas saistītas ar to uzturēšanu labā stāvoklī.
2. Apliecinājumu tam, ka 1. punkta b) apakšpunktā minētie nosacījumi ir izpildīti, iesniedz dalībvalsts kompetentajām iestādēm kopā ar:
a)
izcelsmes valstī izdotu vienotu transporta dokumentu par transportēšanu caur vienu vai vairākām tranzītvalstīm vai
b)
vienas vai vairāku tranzītvalstu muitas iestāžu izdotu apliecību, kurā ir:
i)
precīzs preču apraksts;
ii)
to izkraušanas un pārkraušanas datumi, norādot izmantotos transporta līdzekļus;
iii)
apstiprinājums par apstākļiem, kādos preces ir turētas, vai
c)
ja nevar sagādāt a) un b) apakšpunktā minētos pierādījumus, tad jāiesniedz jebkuri citi pamatojoši dokumenti.
17. pants
Administratīvā sadarbība ar konkrētām trešām valstīm
1. Tiklīdz visas IV pielikumā uzskaitītās trešās valstis būs nosūtījušas informāciju, kas vajadzīga, lai noteiktu administratīvās sadarbības procedūru atbilstīgi Regulas (EEK) Nr. 2454/93 63., 64. un 65. pantam, paziņojumu par šīs informācijas nosūtīšanu publicē Eiropas Savienības Oficiālā Vēstneša C sērijā.
2. “A” atļaujas ķiploku ievešanai, kuru izcelsme ir IV pielikumā uzskaitītajās valstīs, var izdot tikai tad, ja attiecīgā valsts Komisijai ir iesniegusi 1. punktā minēto informāciju. Minēto informāciju uzskata par nosūtītu dienā, kad to publicē, kā paredzēts 1. punktā.
V NODAĻA
NOBEIGUMA NOTEIKUMI
18. pants
Atcelšana
Ar šo atceļ Regulu (EK) Nr. 1870/2005.
Tomēr Regulu (EK) Nr. 1870/2005 atstāj spēkā attiecībā uz ievešanas atļaujām, kas izdotas saskaņā ar minēto regulu attiecībā uz importa tarifu kvotas periodu, kurš beidzas 2007. gada 31. maijā.
19. pants
Stāšanās spēkā
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 29. martā

Labels: 3
17
5
6